**Broj: 711-I-19-M-132-19/20-02-17**

Zagreb, 11. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zdenka Šiljka, općinskog načelnika Općine Žumberak, za davanjem mišljenja Povjerenstva,** na 65. sjednici, održanoj 11. listopada 2019.g., daje sljedeće

**MIŠLJENJE**

**I. Nije samo po sebi suprotno odredbama ZSSI-a da dužnosnik Zdenko Šiljak, općinski načelnik Općine Žumberak ili članovi njegove obitelji odnosno druga s njim interesno povezana osoba iz članka 4. stavaka 2. i 5. ZSSI-a, izuzev poslovnih subjekata u njihovom vlasništvu, podnesu ponudu za kupnju nekretnina prema Javnom pozivu raspisanom od strane Općine Žumberak te sklope ugovor o kupoprodaji nekretnine s tom Općinom.**

**II. Ukoliko dođe do situacije opisane pod točkom I. izreke, upućuje se dužnosnik da se u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku prodaje zemljišta koje je ovlašten donositi te da za poduzimanje navedenih radnji ovlasti svog zamjenika.**

**III. Dužnosnik bi trebao na sjednici Općinskog vijeća Općine Žumberak deklarirati okolnost da je on osobno ili član njegove obitelji podnio ponudu za kupnju nekretnine te o tome izvijesti javnost objavom na internetskim stranicama Općine Žumberak.**

Obrazloženje

Zahtjev za davanjem mišljenja Povjerenstva podnio je dužnosnik Zdenko Šiljak, općinski načelnik Općine Žumberak. U knjigama ulazne pošte zahtjev je zaprimljen pod poslovnim brojem: 711-U-3246-M-132/19-01-3 dana 23. rujna 2019.g., povodom kojeg se vodi predmet broj M-132/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Zdenko Šiljak povodom obnašanja dužnosti općinskog načelnika Općine Žumberak obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da Općina Žumberak namjerava raspisati Javni poziv za prodaju građevinskog zemljišta na svom području te da se planira prodaja zemljišta koje se nalazi pored nekretnine koja je u dužnosnikovu vlasništvu. Dužnosnik traži mišljenje Povjerenstva bi li se našao u situaciji sukoba interesa ukoliko bi on osobno ili član njegove obitelji podnio molbu za otkup zemljišta, obzirom da je dužnosnik zainteresiran za kupnju iz razloga okrupnjavanja zemljišta u svom vlasništvu.

Svrha donošenja ZSSI-a je sprječavanje sukoba interesa u obnašanju javnih dužnosti, sprječavanje privatnih interesa na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, a stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

U konkretnoj situaciji proizlazi kako bi se dužnosnik Zdenko Šiljak ili članovi njegove obitelji mogli pojaviti kao potencijalni kupci u postupku prodaje nekretnina koje provodi Općina Žumberak, a u kojoj dužnosnik obnaša dužnost općinskog načelnika. Dužnosnik nije precizirao u kojoj bi vrsti srodstva bili članovi obitelji koji bi sudjelovali u Javnom pozivu odnosno bi li se radilo o članovima obitelji dužnosnika iz članka 4. stavka 2. ZSSI-a. Prema članku 4. stavku 5. ZSSI-a i druge se osobe koje su s dužnosnikom u srodstvu, a nisu izričito navedeni kao članovi njegove obitelji u stavku 2., mogu smatrati interesno povezanima s dužnosnikom.

U opisanim okolnostima postoje privatni interesi dužnosnika koji utječu na njegovu nepristranost te ga dovode u situaciju sukoba interesa koja može biti realizirana poduzimanjem određenih radnji u postupku prodaje nekretnina.

S jedne strane kupnja zemljišta predstavlja njihovo privatno pravo koje mogu ostvarivati pod jednakim i unaprijed definiranim uvjetima kao i svi drugi građani koji iskažu svoj interes za kupnju nekretnine. Od tog prava dužnosnik i članovi dužnosnikove obitelji ne smiju biti ograničeni ili isključeni povodom okolnosti da dužnosnik obnaša dužnost čelnika tijela javne vlasti koje prodaje nekretnine u svojem vlasništvu, stoga samo po sebi njegovo sudjelovanje odnosno sudjelovanje članova dužnosnikove obitelji u Javnom pozivu ne predstavlja povredu odredbi ZSSI-a. S druge strane, u opisanoj situaciji postoji i javni interes za zakonitom i transparentnom provedbom postupka u kojem će zemljište biti prodano najboljem ponuditelju te u kojem privatni interesi dužnosnika neće utjecati na donošenje odluka u postupku prodaje nekretnina.

Stoga se dužnosnik upućuje da se u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku prodaje zemljišta koje je ovlašten donositi, kao i od potpisivanja ugovora o kupoprodaji, te da za poduzimanje navedenih radnji ovlasti svog zamjenika. Navedeno se odnosi i na definiranje uvjeta prodaje, a posebice na izradu dokumenta o procjeni vrijednosti zemljišta koje bi trebalo biti povjereno neovisnom procjenitelju.

Međutim, ako bi drugi podnositelji prijava (ponuda) u istim ili bitno istovjetnim elementima provedbe Javnog poziva ispunili sve uvjete za kupnju nekretnine za koju su ponudu podnijeli dužnosnik ili njegov član obitelji odnosno druga s njim interesno povezana osoba, te bi njihova prijava bila jednako povoljna kao i prijava dužnosnika ili člana njegove obitelji, prednost bi trebalo dati drugim osobama te bi njima nekretnina trebala biti prodana. Iako ovakav postupak stavlja u nepovoljniji položaj dužnosnika ili člana njegove obitelji, takva odluka je nužna, jer su dužnosnici izabrani od građana pozvani prvenstveno štititi javni interes i opravdati povjerenje građani koje su im izborom ukazali, a time se čuva javna percepcija da na odluku o kupcu nije utjecala okolnost da dužnosnik ili članovi njegove obitelji sudjeluju u postupku.

Dužnosnik bi trebao deklarirati okolnost da je on osobno ili član njegove obitelji podnio ponudu za kupnju nekretnine u vlasništvu Općine Žumberak na sjednici Općinskog vijeća Općine Žumberak. U cilju transparentnosti i očuvanja povjerenja građana, upućuje se dužnosnik da o okolnosti da je dužnosnik osobno ili član njegove obitelji podnio ponudu za kupnju nekretnine u vlasništvu Općine Žumberak, izvijesti javnost objavom na internetskim stranicama Općine Žumberak.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zdenko Šiljak, elektronička dostava
2. Objava na internetskoj stranici Povjerenstva
3. Pismohrana